רן ראש

**רן ראש** (נולד 1970) הוא שף ישראלי, מומחה בבישול צרפתי ליונזי. היה שף מסעדת הנמל 24 שפעלה בחיפה.

## ביוגרפיה
ראש נולד בשנת 1970 בקרית ביאליק. הוא גדל בחיפה, אצל סבתו, שגרה ברחוב קיסריה.

כשהיה בן 16 ניגן ג'אז על גיטרה באסורצה להרוויח כסף לקראת הקלטות של ההרכב בו ניגן. הוא עבד כשוטף כלים במסעדות, עד שבמסעדת המדרחוב החל גם לבשל. לאחר מכן עבר למסעדה הצרפתית "לה שומייר" ("הבקתה") בהדר, שהתמחתה בבישול מדויק בסגנון בורגונדי. בשלב זה הבין שהוא רואה את עתידו בבישול ולא בהופעות. במהלך טיול בצרפת הבין ראש ששם הוא רוצה ללמוד בישול. בשנת 1991 שב לארץ ועבד במסעדת "רסיטל" בשכונת דניה בחיפה, כדי לחסוך ללימודים בצרפת, כשהוא לומד מהשף אבנר שי.

בשנת 1998 נסע ללמוד בבית הספר הגבוה לבישול של פול בוקוז  בשאטו ויוייר שבליון, צרפת. לאחר מכן עבד במסעדת לה בל אוטרו, (מסעדה בעלת שני כוכבי מישלן) בריביירה הצרפתית של קאן. בהמשך היה שף ראשי במסעדת אוגרה דה סזון בשבפאתי פריז. לאחר שנתיים שב לארץ והתחתן.

בשובו פתח עם אנדרי סוידאן את מסעדת הביסטרו ה"ספיישל ריזרב" בקניון פנורמה שבמרכז הכרמל, אשר לא הצליחה בגלל מיקומה בתוך קניון.

לאחר מכן הקים יחד עם גיא אביטל, הבעלים לשעבר של רסיטל דניה, את הקייטרינג "שניים שאוהבים לאכול". לאור הצלחת הקייטרינג החליטו השניים בשנת 2006 לפתוח את מסעדת הנמל 24. בשנת 2014 פתחו השנים את גיוזה, מסעדה אסייתית ברמת ישי. בשנת 2022 פתח יחד עם טל רחימי גלפר את מסעדת הנמל 24 בהדר.

## מסעדת הנמל 24 ברחוב הנמל
ראש פתח את מסעדת הנמל 24 יחד עם חברו גיא אביטל ברחוב הנמל מספר 24 בשנת 2006. המסעדה פעלה בקונספט של מטבח איטלקי בניחוח צרפתי, והיוותה מסעדת שף חלוצה באזור העיר התחתית והנמל, אשר בתקופה ההיא תיאורם נע בין "לא נעימים בשעות הערב" דרך "מקום ממנו החיפאים מדירים את רגליהם" לבין "מנומנמים". המסעדה נפתחה בקומה השניה של מבנה אבן היסטורי, והיה בעברו מחסן רהיטים. הגישה למסעדה הייתה דרך גרם מדרגות בלתי נגיש, כיוון שהמבנה יועד לשימור, והדבר צרם למבקרים במקום. האדריכל נתן פייביש רכש את המבנה ושיפץ אותו מתוך מטרה להפוך את הקומה העליונה שלו לאולם תצוגה. הוא עיצב אותו בהשראת הפיאצות בטוסקנה, בהתבסס על פריטים שיובאו כולם משם: רצפות של רפתות, ברזים מטירות עתיקות וחלונות מבתים ישנים. בסופו של דבר, השכיר את המבנה לראש ולשותפו. המסעדה חולקה לחללים בעלי אופי שונה: פיאצה, חדר זוגי, לאונג', מרתף היינות וחדר ישיבות.

המסעדה תוארה כפנינה קולינרית וכמוסד חיפאי ותיק, וכן כראויה לכוכבי מישלן. ראש תואר כגאון בשילובי רכיבים. המזון במסעדה תואר כמושקע, ייחודי ומבוסס על חומרי גלם איכותיים.

ראש קיים במסעדה מגוון שיתופי פעולה ואירועים ייחודיים המחברים את המסעדה עם הקהילה החיפאית ועם פסטיבלים מיוחדים. בספטמבר 2007 הגישה המסעדה תפריט מהסרטים לכבוד פסטיבל הסרטים החיפאי. באוקטובר 2015 אירח ראש ארוחת דו קיום: ארוחת טעימות של שמונה מנות, שבישלו בה שפים יהודים וערבים. מאוחר יותר באותה שנה השתתפה המסעדה באירוח פסטיבל א-שאם. בשנים 2014 ו-2017 אירח במסגרת שבוע הקולינריה הצרפתית את השף סבסטיאן סנז'ו ממסעדת Le Relais des Moines. עידו מלכין, שף דל-מאר החיפאית, התחיל את דרכו במטבח של ראש בנמל 24.

המסעדה פעלה במקום במשך 16 שנים עד שהוחלט על הריסת המבנה בשנת 2022, על אף שהמבנה יועד במקור לשימור. בשלב זה החל ראש לחפש מיקום חליפי למסעדה.

## מסעדת הנמל 24 בהדר
ממוזער|שף רן ראש ומנהלת המסעדה טל רחימי גלפר, 21 במרץ 2026, במסעדת הנמל 24 בהדר

בשנת 2023 פתח ראש מחדש את מסעדת הנמל 24 יחד עם טל רחימי גלפר כשותפה, כמארחת וכמנהלת המסעדה. רחימי גלפר עבדה במסעדה מאז שנת 2010 כמנהלת המסעדה. המסעדה נשארה באותו שם אך נפתחה ברחוב עומר אל כיאם בשכונת הדר בחיפה, בתוך מבנה אבן בן מאה שנה המיועד לשימור. בעברו שימש הבניין כתחנת משטרה, בית משפט וגם בית פרטי. המבנה היווה עד אותה עת חלק ממלון ביי קלאב, אשר נסגר לפני מגפת הקורונה, ונפתח מחדש כמלון הבוטיק ליברטה. כמו מיקומה הקודם של המסעדה, גם מיקום זה חריג ביחס לשכונה, אשר אינה מתאפיינת במסעדות יוקרה. עיצוב המסעדה הפעם היה נקי ואלגנטי. הפתיחה המחודשת לוותה בשינוי תפריט ל"מטבח חיפאי", אותו יצר ראש באמצעות שילוב של יער, אדמה וים, אורן, צנובר וערער, המאפיינים את חיפה והכרמל. הלחם והמטבלים רומזים למסעדות הרומניות הוותיקות של העיר (כגון מעיין הבירה וקפה גלידה יונק) ולשוק הטורקי. התפריט לא נבנה כולו מחדש, ובפרט נשמרה מנת הפתיחה הייחודית של מרקון בצל על קרם כמהין, אשר קושרה עם המסעדה בגלגולה הקודם. התפריט בגרסה הזו של המסעדה משלב את צרפת עם חיפה ומתואר כמוקפד, מעודן, מיוחד ויצירתי, והארוחות במסעדה תוארו כמגוונות ונפלאות. גם מסעדה זו תוארה כ"חוויה של מסעדת מישלן".

במרץ 2025 קיבלה המסעדה סיקור במגזין אטמוספירה של אלעל, במסגרת כתבה על חיפה. בשנת 2025 התחילה המסעדה להגיש ארוחות בראנץ' בשבת.

ב-21 במרץ 2026 נסגרה המסעדה.

## חיים אישיים
ראש מתגורר בכפר המכבי.הוא אלמן ולו שלושה ילדים מנישואיו עם עינב.

## קישורים חיצוניים
*מסעדת הנמל 24 בפייסבוק
* מסעדת הנמל 24 באינסטגרם
*אתר הבית של מסעדת הנמל 24

### מתכונים
* 
* 
* מש בקארי הודי, חלב קוקוס ועשבי תיבול
* מרק קרם בצלים
*טרטר סינטה של מסעדת נמל 24 - מנה בשרית עסיסית לאירוח
*פטה כבד

## הערות שוליים

קטגוריה:שפים ישראלים
קטגוריה:מסעדנים ישראלים
קטגוריה:ישראלים שנולדו ב-1970